韩绛
答寄尧夫先生
君子志於道，出处非一端。
伊尹负鼎俎，颜渊东瓢箪。
斯自理适当，匪缘情所安。
超然达者致，邈矣谁可攀。
嗟嗟狂若狷，狥已缺其完。
轩冕死不释，山林趋不还。
我爱邵夫子，醇气充见颜。
群经究彼邃，古史阅而删。
不为诡异行，已蹈时俗难。
逃名去其奥，築室伊洛间。
抱业舍仕进，竭心奉亲欢。
脩竹当环堵，寒流日潺潺。
问谁从之游，结驷款其关。
兹予久欣慕，欲往良独艰。
幸君适河内，至此解征鞍。
僚友恃交旧，屈致及门阑。
前迎倒我屣，布席罗雕盘。
高谈未一二，长揖忽归骞。
不意馈双鲤，剖腴出琅玕。
何以报嘉惠，永怀金与兰。